*****

ΚΑΝΟΝΙΣΜΟΣ (ΕΟΚ) αριθ. 548/85 ΤΗΣ ΕΠΙΤΡΟΠΗΣ

της 1ης Μαρτίου 1985

για την τροποποίηση του κανονισμού (ΕΟΚ) αριθ. 3714/84 σχετικά με τις λεπτομέρειες χορήγησης ενισχύσεων για το γάλα και το μερικώς αποκορυφωμένο γάλα σε σκόνη που προορίζονται για τη διατροφή των ζώων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 10 παράγραφος 3 και το άρθρο 28,

Εκτιμώντας:

ότι το παράρτημα ΙΙ του κανονισμού (ΕΟΚ) αριθ. 3714/84 της Επιτροπής (3) προβλέπει μέθοδο για τη σήμανση του μερικώς αποκορυφωμένου γάλακτος σε σκόνη· ότι μία μεταγενέστερη εξέταση της μεθόδου αυτής έδειξε ότι υπάρχουν ορισμένες δυσκολίες εφαρμογής· ότι, κατά συνέπεια, είναι σκόπιμο να τροποποιηθεί η εν λόγω μέθοδος·

ότι η Επιτροπή Διαχείρισης Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα ΙΙ του κανονισμού (ΕΟΚ) αριθ. 3714/84 αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Μαρτίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 150 της 6. 6. 1984, σ. 6.

(3) ΕΕ αριθ. L 341 της 29. 12. 1984, σ. 65.

ΠΑΡΑΡΤΗΜΑ

«ΠΑΡΑΡΤΗΜΑ ΙΙ

Σήμανση του μερικώς αποκορυφωμένου γάλακτος σε σκόνη

1. Κατά την παρασκευή του μερικώς αποκορυφωμένου γάλακτος σε σκόνη, το οποίο ανταποκρίνεται στις απαιτήσεις που περιλαμβάνονται στο παράρτημα Ι του παρόντος κανονισμού, προστίθενται ανά 1 000 χιλιόγραμμα γάλακτος σε σκόνη τουλάχιστον:

α) 130 γραμμάρια βουτυλυδροξειτολουόλιου - Β.Η.Τ. (Ε 321),

και

β) 1 000 γραμμάρια διοξειδίου του τιτανίου (Ε 171) ή 4 γραμμάρια λιθίου υπό μορφήν άλατος, όπως ανθρακικού, κλπ.

Οι ελάχιστες ποσότητες που αναφέρονται στα στοιχεία α) και β) αφορούν τα καθαρά συστατικά τα οποία υπάρχουν στο μερικώς αποκορυφωμένο γάλα σε σκόνη. Εντούτοις, τα συστατικά αυτά μπορούν να χρησιμοποιηθούν και υπό άλλη μορφή μετά από προσθήκη διαλυτικού κλπ. ή με άλλη επεξεργασία που επιτρέπει την τροποποίηση της διαλυτότητάς τους στο ύδωρ.

2. Τα προϊόντα που αναφέρονται στην παράγραφο 1 στοιχεία α) και β) πρέπει να ανταποκρίνονται, ιδίως όσον αφορά τη σύστασή τους, στις απαιτήσεις σχετικά με τη ποιότητα των προϊόντων που προορίζονται για ανθρώπινη διατροφή. Ενσωματώνονται είτε σε υγρό γάλα πριν ή κατά την παρασκευή της σκόνης, είτε απευθείας στο μερικώς αποκορυφωμένο γάλα σε σκόνη κατά το τελευταίο στάδιο της παρασκευής.

3. Δεν επιτρέπεται να υποβληθεί το μερικώς αποκορυφωμένο γάλα σε σκόνη ως έχει ή μετά από διάλυση εντός ύδατος σε οιανδήποτε χημική ή φυσική επεξεργασία προκειμένου να εξασθενήσει ή να εξουδετερωθεί η αποτελεσματικότητα της σήμανσης. Είναι δυνατόν να προστεθούν μόνον αντιοξειδωτικοί παράγοντες στο γάλα ως έχει ή κατά την παρασκευή του μερικώς αποκορυφωμένου γάλακτος σε σκόνη, προκειμένου να παραταθεί η διάρκεια της διατήρησης.

4. Τα προϊόντα που αναφέρονται στην παράγραφο 1 στοιχεία α) και β) πρέπει να κατανέμονται κατά τρόπο ομοιογενή, έτσι ώστε δύο δείγματα των 50 γραμμαρίων, τα οποία λαμβάνονται τυχαία από παρτίδα 25 χιλιογράμμων, να δίνουν, όσον αφορά τη χημική ποσολογία, τα ίδια αποτελέσματα, μέσα στα ανεκτά όρια σφάλματος της χρησιμοποιούμενης μεθόδου ανάλυσης.

5. Οι ποσότητες και η ποιότητα των συστατικών που μπορούν να ενσωματωθούν στο μερικώς αποκορυφωμένο γάλα σε σκόνη, καθορίζονται με την επιφύλαξη των διατάξεων σχετικά με τις μέγιστες ποσότητες προσθετικών τα οποία είναι δυνατόν να περιέχονται στις ζωοτροφές, που θεσπίζονται σύμφωνα με την οδηγία 70/524/ΕΟΚ του Συμβουλίου της 23ης Νοεμβρίου 1970 όσον αφορά τα προσθετικά στις ζωοτροφές.»